አብዛኛው የክልሉ አካባቢ ወደ መረጋጋት መመለሱ ተጠቆመ
አዲስ አበባ፡- በደቡብ ብሄሮች፣ ብሄረሰቦችና ህዝቦች ክልል አብዛኛው አካባቢዎች ባለፉት ጊዜያት ይስታዋልባቸው የነበሩ ግጭቶች በመርገብ ወደ መረጋጋት መመለሱን የክልሉ ሰላምና ጸጥታ ቢሮ አስታወቀ፡፡ የክልሉ ሰላምና ጸጥታ ቢሮ ምክትል የቢሮ ኃላፊ አቶ አንድነት አሸናፊ ለአዲስ ዘመን እንደተናገሩት፤ በክልሉ በበርካታ አካባቢዎች ግጭቶችና አለመረጋጋቶች ይስታዋልባቸው እንደነበር አመልክተዋል። የግጭቶች መንስኤ የመሬት ወረራ እንደሆነም አስታውቀዋል።በቅርቡ በፌዴራልና በክልሉ የጸጥታ ኃይሎች ርብርብ በቁጥጥር ስር የዋለው በኮንሶ ዞንና በአሌ ልዩ ወረዳ አዋሳኝ አካባቢ የተፈጠረው ግጭት የዚህ አንዱ ማሳያ እንደሆነም ጠቁመዋል። በኮንሶ ዞንና በአሌ ልዩ ወረዳ አዋሳኝ አካባቢዎች እና በሌሎችም የክልሉ አካባቢዎች የመሬት ወረራን እንደ ምክንያት በማድረግ ግጭቶች እንዲፈጠሩ፤ በዚህም ንብረት እንዲወድም፣ የሰው ህይወት እንዲጠፋ ያደረጉ እና ያስደረጉ አካላትን ለህግ የማቅረብ ሥራ በትኩረት እየተሠራ መሆኑን አስታውቀዋል፡፡ ግጭቶችን ለመፍታት የህዝቦች አብሮነት የማጠናከር ሥራ እየተሠራ ነው ያሉት አቶ አንድነት፤ ችግሩን በዘላቂነት ለመፍታት ዘላቂ ሰላም ግንባታና እርቅ ልዩ ትኩረት ተሰጥቶ እየተሠራ መሆኑን ተናግረዋል፡፡ እንደ አቶ አንድነት ማብራሪያ፤ በአንዳንድ አካባቢዎች ከክልል እንሁን ከሚለው እስከ ቀበሌ እንሁን የሚሉ የመዋቅር ጥያቄዎች የግጭት መንስኤ ሲሆኑ ነበር።በአንዳንድ አካባቢዎች ጥያቄዎቹ ምላሽ አግኝተው መረጋጋት ተፈጥሯል።በምለሾቹ ያልረካባቸውና ችግሮቹ በዘላቂነት ያልተፈቱባቸው አካባቢዎችም እንዳሉ አመልክተዋል። ከዚህ ቀደም ምላሽ ተሰጥቶባቸው ህዝቡ ባልረካባቸው እና ጥያቄው ያልተመለሰባቸው አካባቢዎች የክልሉ መንግሥት ከፌዴራል መንግሥት ጋር በመሆን ጥያቄዎቹ የሚመልሱበት ማዕቀፍ አስቀምጦ እስከ ታች ድረስ በመውረድ ውይይት እየተደረገ መሆኑንም አብራርተዋል፡፡ የክልሉ እና የፌዴራል መንግሥትና ገዥ ፓርቲ ጥያቄዎቹ ባስቀመጡት አቅጣጫ መሰረት የመዋቅር ጥያቄዎች በሰላማዊ፣ ህዝቦች በሚስማሙበት አግባብ ምላሽ ለመስጠት ጥረት እየተደረገ መሆኑን ያብራሩት አቶ አንድነት፤ በአሁኑ ወቅት ከመዋቅር ጋር ተያይዘው የሚነሱ ግጭቶች እየረገቡ መምጣታቸውን አስታውቀዋል፡፡ ህብረተሰቡ የሚያነሳቸው የመዋቅር
ጥያቄዎች በግጭት፣ እርስ
በእርስ በመጎዳዳት፣ በመፈነቃቀል
የሚመለስ ጥያቄ አይደለም
ያሉት አቶ አንድነት፤
ጥያቄዎቹ በመወያየትና በሰላማዊ
መንገድ የሚመለስ ስለሆነ
ህዝቡ እንዲረጋጋ የፖለቲካ
አመራሩ ሰፊ ሥራ
እየሠራ መሆኑን አመልክተዋል፡፡አዲስ ዘመን ሐምሌ 23/2012መላኩ ኤሮሴ